Ծռված անտառ

Ծռված անտառ (լեհերեն՝ Krzywy Las), բնության հուշարձան Լեհաստանի Հանրապետության Արևմտապոմերյան վոևոդության Գրիֆինոյի շրջանում, Նովե Չառնովո գյուղի և Դոլնա Օդրա էլեկտրակայանի աշխատողների ավանի մերձակայքում։ Զբաղեցնում է 1,7 հեկտար տարածք։ Այդ անտառով է անցնում Շչեցին Կլյուչից Մեշկովիցե տանող զբոսաշրջային կարմիր երթուղի-արահետը։

Անվանումն առաջացել է անտառի մի հատվածում աճող, սովորական տեսակի, սակայն ինչ-որ պատճառով միանման ծռված շուրջ 100 սոճիների կապակցությամբ։ Այդ ծառերը գետնից 20 սանտիմետր բարձրության վրա ծռված են մոտավորապես 90 աստիճանի տակ, և ծռվածքը որոշ դեպքերում հասնում է մինչև 3 մետր բարձրության։ Ծառերի ամբողջական բարձրությունը 11–12 մետր է։ Դրանք տնկվել են 20-րդ դարի 30-ական թվականներին, ամենայն հավանականությամբ՝ 1934-ին):

Ուսումնասիրողները տարբեր վարկածներ են առաջ քաշել ծառերի միատեսակ ծռվածությունը բացատրելու համար։ Վարկածներից մեկի համաձայն՝  այդ ծառերը տնկած մարդկանց նպատակադրված գործողությունների արդյունք է դա։ Վերջիններս ծառերին այդպիսի տեսք են հաղորդել հետագայում դրանցից կահույք, մակույկներ, սահնակներ պատրաստելու նպատակով։

Galileo ծրագրում ընդգրկված պրոֆեսոր Կրեմերի կարծիքով՝ այդ սոճիները 6-10 տարեկանում հատել են ամանորյա տոնածառ դարձնելու նպատակով, կտրել են նաև հատված բնի ճյուղերը՝ թողնելով միայն ամենացածր ճյուղերից մեկը, որը շարունակել է աճել, բայց արդեն ուղղահայաց, և ժամանակի ընթացքում ծառն ստացել է յուրահատուկ ծռված տեսք։

Պատկերասրահ

Ծանոթագրություններ 

}}

Արտաքին հղումներ 
 Krzywy Las - magia natury 
 Justine Alford: What Could Have Caused Poland's Crooked Forest? 

Բնության հուշարձաններ
Լեհաստանի աշխարհագրություն